สินเชื่อแบงก์รัฐเพิ่มช้า
คลังรายงานผลประกอบการแบงก์รัฐ ยอดสินเชื่อเงินฝากทั้งระบบเพิ่มขึ้นเล็กน้อย ออมสินสินเชื่อหดสูงสุด
1 มิ.ย. 2559

คลังรายงานผลประกอบการแบงก์รัฐ ยอดสินเชื่อเงินฝากทั้งระบบเพิ่มขึ้นเล็กน้อย ออมสินสินเชื่อหดสูงสุด
สำนักงานเศรษฐกิจการคลัง (สศค.) เปิดเผยผลงานของสถาบันการเงินเฉพาะกิจของรัฐ (แบงก์รัฐ) ในไตรมาสแรกของปี 2559 ว่ามียอดสินเชื่อรวมทั้งระบบอยู่ที่ 4.49 ล้านล้านบาท เพิ่มขึ้นเพียง 8,962 ล้านบาท ส่วนยอดคงค้างของเงินฝากทั้งระบบอยู่ที่ 4.19 ล้านล้านบาท เพิ่มขึ้น 9.7 หมื่นล้านบาท เมื่อเทียบกับสิ้นปีก่อน
ทั้งนี้ แบงก์รัฐที่มีสินเชื่อคงค้างลดลงเมื่อเทียบกับช่วงเดียวกันของปีก่อนมี 2 ธนาคาร คือ ธนาคารออมสินมีสินเชื่อคงค้าง 1.60 ล้านล้านบาท ลดลง 5.77 หมื่นล้านบาท และธนาคารอิสลามแห่งประเทศไทย (ไอแบงก์) มียอดสินเชื่อคงค้างอยู่ที่ 9.72 หมื่นล้านบาท ลดลง 1,143 ล้านบาท 
ด้านธนาคารเพื่อการเกษตรและสหกรณ์การเกษตร (ธ.ก.ส.) มียอดสินเชื่อคงค้างที่ 1.41 ล้านล้านบาท เพิ่มขึ้น 3.5 หมื่นล้านบาท  ธนาคารอาคารสงเคราะห์ (ธอส.) มียอดสินเชื่อคงค้างที่ 8.78 แสนล้านบาท เพิ่มขึ้น 1.55 หมื่นล้านบาท  ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) มียอดสินเชื่อคงค้างที่ 8.83 หมื่นล้านบาท เพิ่มขึ้น 2,523 ล้านบาท และธนาคารเพื่อการส่งออกและนำเข้าแห่งประเทศไทย ( ธสน.) หรือเอ็กซิมแบงก์ มียอดสินเชื่อคงค้างที่ 7.35 หมื่นล้านบาท เพิ่มขึ้น 62 ล้านบาท   
สำหรับยอดเงินฝากคงค้างของระบบแบงก์รัฐ ณ สิ้นไตรมาสแรก ของปีนี้เมื่อเทียบกับสิ้นปีก่อน ธนาคารออมสิน มียอดเงินฝากคงค้างมากที่สุดอยู่ที่ 2.01 ล้านล้านบาท แต่ลดลง 4.13 หมื่นล้านบาท รองลงมา คือ ธ.ก.ส. มียอดเงินฝากคงค้างที่ 1.31 ล้านล้านบาท เพิ่มขึ้น 9.66 หมื่นล้านบาท  ธอส.มียอดเงินฝากคงค้างที่ 7.65 แสนล้านบาท เพิ่มขึ้น 3.91 หมื่นล้านบาท และไอแบงก์มียอดเงินฝากคงค้างที่ 1.02 แสนล้านบาท เพิ่มขึ้น 2,472 ล้านบาท
แหล่งข่าวจากธนาคารออมสิน เปิดเผยว่า การที่สินเชื่อของธนาคารออมสินขยายตัวในอัตราที่ลดลงในไตรมาสแรกนี้ เป็นเพราะ ธ.ก.ส.ได้ขอคืนเงินกู้ยืมเพื่อเสริมสภาพคล่องกลับมาประมาณ 1 แสนล้านบาท โดยเป็นการปรับสภาพคล่องและต้นทุนการเงินของ ธ.ก.ส. เนื่องจากอัตราดอกเบี้ยเงินกู้ลดลงจึงคืนเงินกู้ดอกเบี้ยสูงก่อน และกู้ใหม่ เมื่อจะใช้เงินซึ่งจะทำให้ต้นทุนการเงินถูกกว่าเดิม
แหล่งข่าวจากกระทรวงการคลัง ระบุว่า ภาวะเศรษฐกิจที่ชะลอตัวทำให้สินเชื่อของแบงก์รัฐขยายตัวต่ำ เช่นเดียวกับธนาคารพาณิชย์ แบงก์รัฐที่มีการขยายสินเชื่อสูงที่สุด คือ ธอส. เนื่องจากได้โครงการบ้านประชารัฐและมาตรการลดค่าธรรมเนียมการโอนของรัฐช่วยกระตุ้น ทำให้สินเชื่อบ้านยังมีการเติบโตสูง แต่เมื่อหมดมาตรการของรัฐก็จะต้องติดตามดูว่าสินเชื่อใดจะขยายตัวเพิ่ม คาดว่าในครึ่งปีหลัง ธ.ก.ส.จะมีบทบาทในการปล่อยกู้ช่วยเกษตรกรมากยิ่งขึ้น